Les Corts han declarat avui l’emergència feminista a tot el País Valencià i han manifestat el seu compromís amb la lluita feminista, gràcies al suport de tots els grups parlamentaris tret de Vox, que hi ha votat en contra.

La proposta acordada pel ple del parlament va ser presentada de manera conjunta pel PSPV, Compromís, Unides Podem, PP i Ciutadans, després de l’impediment de Vox, fa un mes i mig, de fer una declaració institucional amb aquest contingut, com demanaven plataformes feministes que avui han seguit el debat.

La diputada d’Unides Podem Cristina Cabedo, que ha estat la primera a intervenir per explicar el vot, ha desplegat un llarg cartell amb els noms de les 52 dones assassinades per la violència masclista el 2019 a l’estat, i ha dedicat tot el seu temps a citar-les i explicar com van ser assassinades.

El cartell ha presidit els discursos de tots els grups a excepció de la de Vox, que l’ha tirat a terra, si bé ha estat recol·locat a la tribuna quan ha acabat la intervenció de la diputada de l’extrema dreta.

Per part del PSPV, Rosa Mustafá ha assenyalat que avui no havien vingut a debatre, sinó a ‘combatre una realitat cruel i asfixiant que passa per sobre dels drets de les dones’ i davant la qual no hi ha excuses’, i ha parafrasejat Vicent Andrés Estellés per a dir: ‘El dia en què no podrem més, i llavors el podrem tot, ha arribat’.

‘Durant molt de temps ens ho han llevat tot, però finalment ens han llevat la por’, ha dit la diputada de Compromís Mónica Álvaro, qui ha reivindicat el feminisme enfront de ‘la barbàrie, la violència i la covardia de no poder mirar una víctima a la cara’ i ha dit que qui odiava el feminisme era perquè el temia.

La diputada del PP Luisa Mezquita ha expressat el compromís ferm en la lluita contra la violència masclista, ‘perquè no volem ser ni una menys’; ha reivindicat la presó permanent revisable, i ha dit que la violència de gènere no era una qüestió ideològica, encara que alguns s’obstinessin ‘a fer-la seva i uns altres a negar-la’.

La parlamentària de Ciutadans María Quiles ha dit que no haver pogut aconseguir la unanimitat li feia pena i tenir ganes de plorar i ha instat Vox a reconsiderar el seu vot, perquè es tractava d’una qüestió ‘moral, de suport a totes les dones’, i encara que segurament ‘cal canviar coses’, cal fer-ho ‘tots junts’.

En nom de Vox, la diputada Plans Massó ha dit que calia eradicar ‘qualsevol tipus de violència’ i que si hi hagués una veritable emergència feminista voldria dir que la meitat de la població no tindria reconeguts els seus drets, i ha instat el PP a abandonar ‘els postulats del consens progre i tornar a la sensatesa’.

El text aprovat també demana de reforçar la lleialtat institucional de tots els grups polítics per a enfortir la tasca del govern valencià i la de l’espanyol en la lluita contra la violència contra les dones, fins a aconseguir una societat lliure de violència masclista.

Així mateix, reclama recursos per a aplicar les mesures del pacte espanyol contra la violència de gènere que encara no s’han aplicat, i garantir una educació basada en la igualtat entre homes i dones.